钦定古今图书集成/明伦汇编/氏族典/第400卷 > 史天倪
## 钦定古今图书集成/明伦汇编/氏族典/第400卷 > 史天倪

按《元史史天倪传》：“天倪字和甫，燕之永清人。父秉直。
天倪始生之夕，白气贯庭，成童，姿貌魁杰，有道士见
而异之曰：‘封侯相也’。及长，好学，日诵千言。大安末，举
进士不第，乃叹曰：‘大丈夫立身，独以文乎哉？使吾遇
荒鸡夜鸣，拥百万之众，功名可唾手取也’。木华黎见
而奇之。既以万户统诸降卒，从木华黎略地三关已”
南，至于东海，所过城邑皆下。选壮勇万人为义兵，号
“清乐军”，以从兄天祥为先锋，所向无敌。甲戌，朝太祖
于燕之幄殿，所陈皆奇谋至计，大称旨，赐金符，授马
步军都统，管领二十四万户。从木华黎攻高州，又从
攻北京，皆不战而克。武仙降，木华黎承制以天倪为
金紫光禄大夫、河北西路兵马都元帅行府事，仙副
之。乙酉，师还，闻武仙之党据西山，天倪直𢭏其巢穴，
尽掩杀之。仙怒，谋作乱，乃设宴邀天倪，遂为所杀，时
年三十九。妻程氏闻乱，恐污于贼，乃自杀。